
Európsky parlament,
–	so zreteľom na svoje predchádzajúce uznesenia o výsledkoch rokovaní Výboru pre petície,
–	so zreteľom na články 10 a 11 Zmluvy o Európskej únii (ďalej len „Zmluva o EÚ“),
–	so zreteľom na články 20, 24 a 227 Zmluvy o fungovaní Európskej únie (ďalej len „ZFEÚ“) o práve občanov a obyvateľov EÚ predložiť Európskemu parlamentu svoje pripomienky,
–	so zreteľom na článok 228 ZFEÚ o úlohe a funkciách európskeho ombudsmana,
–	so zreteľom na článok 44 Charty základných práv Európskej únie o práve obrátiť sa s petíciou na Európsky parlament,
–	so zreteľom na ustanovenia ZFEÚ, ktoré sa týkajú postupu v prípade nesplnenia povinnosti, najmä na články 258 a 260,
–	so zreteľom na záverečné pripomienky Výboru OSN pre práva osôb so zdravotným postihnutím z 21. marca 2025 ku kombinovanej druhej a tretej pravidelnej správe Európskej únie,
–	so zreteľom na článok 55 a článok 233 ods. 7 rokovacieho poriadku,
–	so zreteľom na správu Výboru pre petície (A10-0063/2025),
A.	keďže cieľom výročnej správy o výsledkoch rokovaní Výboru pre petície je predložiť analýzu petícií prijatých v roku 2021 a vzťahov s ostatnými inštitúciami, ako aj poskytnúť pravdivý obraz o cieľoch dosiahnutých v priebehu roka 2023;
B.	keďže v roku 2023 dostal Európsky parlament 1 452 petícií, čo predstavuje nárast o 16,2 % v porovnaní s 1 217 petíciami predloženými v roku 2022 a nárast o 4,0 % v porovnaní s 1 392 petíciami predloženými v roku 2021; keďže celkový počet prijatých petícií je naďalej značne nižší ako najvyšší počet dosiahnutý v rokoch 2013 a 2014, keď Európsky parlament dostal 2 891 a 2 715 petícií;
C.	keďže v roku 2023 podporilo jednu alebo viacero petícií na webovom portáli Európskeho parlamentu pre petície 26 331 používateľov, čo predstavuje výrazný nárast v porovnaní s 22 441 používateľmi zaznamenanými v roku 2022 (oba počty sú výrazne nižšie ako 209 272 podporovateľov zaznamenaných v roku 2021); keďže počet kliknutí na podporu petícií sa v roku 2023 takisto mierne zvýšil na celkovo 29 287 kliknutí (v porovnaní s 27 927 v roku 2022 a 217 876 v roku 2021);
D.	keďže celkový počet petícií však zostáva v pomere k celkovému počtu obyvateľov EÚ nízky, čo ukazuje, že je stále potrebné zintenzívniť úsilie o zvýšenie informovanosti občanov o ich petičnom práve a o tom, že petície môžu predstavovať užitočný spôsob, ako inštitúcie a členské štáty upozorniť na témy, ktoré sa občanov priamo týkajú a ktoré ich znepokojujú; keďže pri uplatňovaní petičného práva občania očakávajú, že hľadaním riešenia ich problémov inštitúcie EÚ poskytnú pridanú hodnotu;
E.	keďže kritériá prípustnosti petícií sú stanovené v článku 227 ZFEÚ a v článku 232 ods. 1 rokovacieho poriadku Európskeho parlamentu, v ktorých sa vyžaduje, aby petície predložil občan EÚ alebo fyzická alebo právnická osoba, ktorá má bydlisko alebo sídlo v členskom štáte a priamo sa jej dotýkajú záležitosti, ktoré patria do pôsobnosti EÚ;
F.	keďže spomedzi 1 452 petícií predložených v roku 2023 bolo 429 vyhlásených za neprípustné a 13 bolo stiahnutých; keďže vysoký percentuálny podiel (29,55 %) neprípustných petícií v roku 2023 potvrdzuje, že občanom stále nie je dostatočne jasný rozsah oblastí zodpovednosti EÚ; keďže v záujme zníženia počtu neprípustných petícií je stále potrebné vyvíjať úsilie na ďalšie objasnenie rozsahu pôsobnosti EÚ;
G.	keďže Výbor pre petície zohráva významnú úlohu v boji proti diskriminácii rumunských a bulharských občanov v období, keď ich krajiny ešte nevstúpili do schengenského priestoru; keďže Výbor pre petície významne prispel k presadzovaniu rovnakého zaobchádzania a riešeniu neodôvodnených prekážok, ktorým čelili títo občania; keďže na tento problém upozornila petícia č. 0004/2023, ktorú predložil Răzvan Eugen Nicolescu v mene združenia Asociația pentru Energie Curată și Combaterea Schimbărilor Climatice, ako aj následné uznesenie pléna o pristúpení k schengenskému priestoru prijaté podľa článku 227 ods. 2 rokovacieho poriadku[footnoteRef:1]; [1:  	Ú. v. EÚ C, C/2024/3999, 17.7.2024, ELI: http://data.europa.eu/eli/C/2024/3999/oj. ] 

H.	keďže petičné právo obrátiť sa na Európsky parlament je základným právom občanov EÚ a ponúka občanom aj obyvateľom otvorený, demokratický a transparentný mechanizmus, ako sa priamo obrátiť na svojich volených zástupcov; keďže tento základný nástroj umožňuje občanom aktívne a účinne sa zúčastňovať na živote Únie; keďže občania EÚ sa môžu prostredníctvom petícií sťažovať na nevykonávanie právnych predpisov EÚ a môžu pomôcť pri odhaľovaní porušovania právnych predpisov EÚ;
I.	keďže Európsky parlament je jedinou inštitúciou EÚ priamo volenou občanmi EÚ; keďže petičné právo Európskeho parlamentu je jedným zo základných práv občanov EÚ a osôb s pobytom v EÚ, ktoré im umožňuje obrátiť sa priamo na svojich volených zástupcov; keďže mnoho osôb so zdravotným postihnutím nemá rovnaký prístup k informáciám a komunikácii pre obmedzenú dostupnosť prístupných formátov a preto, že národné posunkové jazyky sa nepovažujú za súčasť politiky EÚ v oblasti viacjazyčnosti; keďže Európsky parlament je dlhodobo v popredí rozvoja postupu predkladania petícií na medzinárodnej úrovni a má najotvorenejší, najdemokratickejší a najtransparentnejší postup predkladania petícií v Európe, čo predkladateľom petícií umožňuje aktívne a účinne sa zúčastňovať na jeho činnostiach, keďže pri uplatňovaní petičného práva občania očakávajú, že inštitúcie EÚ poskytnú pri riešení ich problémov pridanú hodnotu v spolupráci s Komisiou a orgánmi členských štátov;
J.	keďže informácie, ktoré predkladatelia petícií predložili vo svojich petíciách a počas schôdzí výborov, spolu s posúdeniami Komisie a odpoveďami členských štátov a iných orgánov, sú cenným prínosom aj pre prácu ostatných parlamentných výborov, keďže prípustné petície sa postúpia príslušnému výboru na zaujatie stanoviska alebo pre informáciu; keďže petície preto môžu zohrávať úlohu aj v legislatívnom procese, poskytovať konkrétnu spätnú väzbu k vplyvu politík EÚ a umožniť politikám riešiť vznikajúce potreby;
K.	keďže činnosť Výboru pre petície je založená na podnetoch predkladateľov petícií, čo umožňuje Európskemu parlamentu lepšie reagovať na sťažnosti a obavy týkajúce sa dodržiavania základných práv EÚ a dodržiavania právnych predpisov EÚ v členských štátoch; keďže petície sú preto užitočným zdrojom informácií o prípadoch nesprávneho uplatňovania alebo porušovania práva EÚ, čo umožňuje posúdiť uplatňovanie práva EÚ a jeho vplyv na práva občanov a obyvateľov EÚ; keďže v roku 2023 predstavovali základné práva jednu z troch najdôležitejších obáv všetkých predkladateľov petícií; keďže v kontexte štruktúrovaného dialógu s Komisiou Výbor pre petície vyzval Komisiu, aby bojovala proti diskriminácii v Európskej únii, a to aj iniciatívami na zaručenie rovnakých práv a posilnením opatrení proti všetkým formám diskriminácie vrátane diskriminácie založenej na pohlaví, rasovom alebo etnickom pôvode, zdravotnom postihnutí, veku, náboženstve alebo viere a sexuálnej orientácii;
L.	keďže podľa článku 17 Zmluvy o EÚ by Komisia mala zabezpečiť správne uplatňovanie zmlúv a opatrení prijatých na ich základe; keďže strategický prístup Komisie k riešeniu otázok nastolených v petíciách musí byť plne v súlade so zmluvami s cieľom zabezpečiť najúčinnejšie následné opatrenia v súvislosti s petíciami s cieľom zaručiť úplnú a včasnú ochranu práv občanov vyplývajúcich z práva EÚ;
M.	keďže každá petícia sa musí starostlivo, efektívne, nestranne, spravodlivo a transparentne posúdiť a preskúmať v súlade s normami stanovenými v článku 41 Charty základných práv Európskej únie o práve na dobrú správu vecí verejných; keďže všetci predkladatelia petícií majú právo dostať odpoveď s informáciami o rozhodnutí výboru o prípustnosti a následných opatreniach, a to v primeranej lehote a vo vlastnom jazyku alebo v jazyku, v ktorom je petícia napísaná; keďže včasné a účinné reakcie Komisie a členských štátov na otázky uvedené v petíciách spolu s prípadnými riešeniami nápravy prispievajú k posilneniu dôvery občanov v Úniu a jej politiky;
N.	keďže Výbor pre petície pripisuje na svojich schôdzach najvyšší význam preskúmaniu petícií a verejnej diskusii o nich; keďže predkladatelia petícií majú právo prezentovať svoje petície a často sa zúčastňujú na diskusii, čím aktívne prispievajú k práci výboru; keďže v roku 2023 usporiadal Výbor pre petície 10 schôdzí výboru, na ktorých sa prediskutovalo 191 petícií, pričom bolo prítomných 114 predkladateľov petícií a aktívne sa zúčastnili na diskusii;
O.	keďže hlavné problémy, na ktoré upozorňovali petície predložené v roku 2023, sa týkali životného prostredia, základných práv, osobných záležitostí spravodlivosti;
P.	keďže Výbor pre petície pri prijímaní svojho programu schôdze venuje pozornosť petíciám a témam s vysokou mierou relevantnosti pre diskusiu na úrovni EÚ, a potrebe zachovať vyvážené geografické pokrytie tém podľa doručených petícií;
Q.	keďže 82,4 % petícií prijatých v roku 2023 bolo predložených prostredníctvom webového portálu Európskeho parlamentu pre petície, čo predstavuje mierny nárast v porovnaní s rokom 2022 (79,05 %), čím sa opäť potvrdzuje, že pre občanov ide o zďaleka najpoužívanejší spôsob predkladania petícií Európskemu parlamentu;
R.	keďže vo februári 2023 bol webový portál pre petície prepracovaný a opätovne spustený s cieľom zosúladiť ho so súčasnými očakávaniami a uľahčiť obyvateľom členských štátov uplatňovanie ich práva predkladať Európskemu parlamentu petície; keďže aktualizovaný portál pre petície 2.0 je bezproblémovo integrovaný s nástrojom Európskeho parlamentu na uverejňovanie obsahu na internete, čo umožňuje rýchlejšiu a jednoduchšiu aktualizáciu obsahu a nové funkcie (vrátane siedmich „stručných používateľských príručiek“, ktoré poskytujú jasné pokyny krok za krokom na predkladanie, sledovanie a podporu petícií); keďže nový vyhľadávač poháňaný technológiou pružného vyhľadávania zlepšil skúsenosti používateľov tým, že účinne poskytoval presnejšie výsledky, čoho výsledkom bol nový portál, ktorý uprednostňoval prístup zameraný skutočne na občana; keďže počas roka 2023 boli všetky petície pripravené a zverejnené včas, do niekoľkých dní od ich prijatia, a na všetky interné a externé žiadosti o podporu týkajúce sa používania a obsahu portálu pre petície sa odpovedalo úspešne, včas a vo všetkých jazykoch;
S.	keďže v roku 2023 Výbor pre petície uskutočnil štyri návštevy na účely zistenia potrebných skutočností, počas ktorých poslanci vycestovali do Rumunska, aby preskúmali riadenie a ochranu populácie medveďa hnedého a nezákonnej ťažby dreva, do Donegalu (Írsko) s cieľom preskúmať používanie poškodených sľudových blokov v stavebníctve v Írsku a do Katalánska (Španielsko) s cieľom posúdiť na mieste model jazykovej imerzie v Katalánsku; keďže členovia Výboru pre petície boli tiež súčasťou spoločnej delegácie Výboru pre zamestnanosť a sociálne veci, Výbor pre občianske slobody, spravodlivosť a vnútorné veci a Výboru pre petície, ktoré vycestovali do New Yorku, aby sa zúčastnili na 16. zasadnutí konferencie zmluvných štátov Dohovoru o právach osôb so zdravotným postihnutím (CRPD COSP);
T.	keďže podľa rokovacieho poriadku Európskeho parlamentu zodpovedá Výbor pre petície aj za vzťahy s európskym ombudsmanom, ktorý vyšetruje sťažnosti týkajúce sa nesprávneho úradného postupu inštitúcií a orgánov EÚ; keďže predchádzajúca európska ombudsmanka Emily O’Reilly predložila svoju výročnú správu za rok 2022 Výboru pre petície na jeho schôdzi 27. júna 2023;
U.	keďže Výbor pre petície je členom Európskej siete ombudsmanov, do ktorej patrí aj európsky ombudsman, vnútroštátni a regionálni ombudsmani a podobné orgány v členských štátoch, kandidátskych krajinách a ďalších krajinách Európskeho hospodárskeho priestoru a ktorej cieľom je podporovať výmenu informácií o práve a politikách EÚ a výmenu najlepších postupov;
1.	zdôrazňuje zásadnú úlohu Výboru pre petície pri ochrane a podpore práv občanov a obyvateľov EÚ zabezpečením včasného, účinného a primeraného preskúmania obáv a sťažností predkladateľov petícií a informovania predkladateľov petícií o prijatých opatreniach a pokroku dosiahnutom v súvislosti s ich petíciami; pripomína, že všetky petície sa vybavujú prostredníctvom otvoreného, demokratického a transparentného petičného procesu;
2.	oceňuje zásadnú prácu, ktorú Výbor pre petície vykonal pri petíciách týkajúcich sa polostrova Akamas, biologicky najrozmanitejšej oblasti na Cypre, kde už desaťročia opakovane dochádza k systematickému porušovaniu smernice o biotopoch[footnoteRef:2] a smernice o vtákoch[footnoteRef:3], a to v celkovom kontexte, v ktorom chýbajú účinné a právne záväzné opatrenia na ochranu tejto oblasti, a s nedávnymi plánmi, ktoré predložili cyperské príslušné orgány, čo má ničivé účinky na veľmi krehké prírodné ekosystémy tejto oblasti, čo je v rozpore s právnymi predpismi EÚ v oblasti životného prostredia; zdôrazňuje, že v nadväznosti na prácu, ktorú v tejto súvislosti vykonáva Výbor pre petície, sa Komisia 13. marca 2024 rozhodla o predložení veci Cypru Súdnemu dvoru Európskej únie (ďalej len „Súdny dvor“) za nedodržiavanie smernice o biotopoch zo strany cyperských orgánov; vyjadruje poľutovanie nad tým, že ani vyše roka po tomto rozhodnutí Komisia nepredložila Súdnemu dvoru žiadny spis, čím oficiálne nezačala súdne konanie; [2:  	Smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992, s. 7, ELI: http://data.europa.eu/eli/dir/1992/43/oj).]  [3:  	Smernica Európskeho parlamentu a Rady 2009/147/ES z 30. novembra 2009 o ochrane voľne žijúceho vtáctva (Ú. v. EÚ L 20, 26.1.2010, s. 7, ELI: http://data.europa.eu/eli/dir/2009/147/oj).] 

3.	zdôrazňuje kľúčovú prácu Výboru pre petície v oblasti ochrany práv pracovníkov pred diskrimináciou a zneužívaním zmlúv na dobu určitú vo verejnom sektore v Taliansku; oceňuje, že Komisia náležite zohľadnila veľmi spoľahlivé právne dokumenty, ktoré poskytli predkladatelia petícií a ktoré boli dôkladne posúdené na rôznych schôdzach Výboru pre petície, a rozhodla o  predložení veci Talianska Súdnemu dvoru za to, že neukončilo zneužívanie pracovných zmlúv na dobu určitú a diskriminačné pracovné podmienky, čo je v rozpore so smernicou Rady 1999/70/ES;
4.	chváli Výbor pre petície za to, že prerokoval petíciu č. 1168/2023, ktorú predložil Mihai Igna v mene združenia Spoločne prispievame k prosperite (Together We Bring Prosperity), v ktorej sa vyzýva na reštitúciu rumunského národného pokladu a historických archívov, ktoré sú v súčasnosti v držbe Ruska; zdôrazňuje, že táto otázka má hlboký historický význam pre všetky členské štáty, ktoré v minulosti vyrabovalo Rusko, najmä v kontexte prebiehajúcej vojnou na Ukrajine, keďže zdôrazňuje širšie problémy súvisiace so zachovaním kultúry a ochranou národného dedičstva v čase geopolitického konfliktu; zdôrazňuje, že angažovanosť Výboru pre petície v tejto veci preukazuje jeho záväzok chrániť práva občanov a členských štátov EÚ a chrániť historické dedičstvo Rumunska a podporovať jeho legitímne nároky na medzinárodnej scéne; pripomína následné plenárne uznesenie o vrátení rumunského národného pokladu nelegálne privlastneného Ruskom[footnoteRef:4]; [4:  	Ú. v. EÚ C, C/2024/6559, 12.11.2024, ELI: http://data.europa.eu/eli/C/2024/6559/oj. ] 

5.	opätovne zdôrazňuje význam neprestajnej verejnej diskusie o oblastiach činnosti EÚ s cieľom zabezpečiť, aby boli občania riadne informovaní o rozsahu právomocí Únie a rôznych úrovniach rozhodovania; vyzýva, aby sa uskutočnila celoeurópska posilnená štruktúrovaná informačná a komunikačná kampaň bez dodatočných nákladov (t. j. využitím súčasných zdrojov styčných kancelárií Európskeho parlamentu) vo všetkých úradných jazykoch EÚ v spolupráci s národnými a regionálnymi ombudsmanmi, s mimovládnymi organizáciami a vzdelávacími inštitúciami s cieľom zvýšiť informovanosť občanov zo všetkých členských štátov o petičných právach, a to najmä so zameraním na vidiecke a znevýhodnené komunity a marginalizované skupiny, ako aj vzdialené ostrovy a regióny; navrhuje rozšíriť osvetové úsilie bez dodatočných nákladov prostredníctvom sociálnych médií a podujatí miestnych komunít; zdôrazňuje, že je potrebné, aby sa prostredníctvom aktívneho zapojenia komunikačných služieb uskutočnili rozsiahlejšie kampane na zvýšenie povedomia verejnosti a informovanosti, ktoré by pomohli prehĺbiť vedomosti občanov o ich petičnom práve, ako aj o rozsahu pôsobnosti EÚ a právomociach Výboru pre petície s cieľom znížiť počet neprípustných petícií a zlepšiť zapojenie občanov do rozhodovacieho procesu; odporúča zlepšiť digitálnu prístupnosť portálu pre petície, a to aj úpravami pre osoby so zdravotným postihnutím a kvalitnejšími prekladmi do všetkých úradných jazykov EÚ; odporúča preskúmať potenciál existujúcich IT nástrojov s cieľom zvýšiť podporu občanov na portáli, a to aj presmerovaním možností na príslušné mechanizmy podávania sťažností;
6.	pripomína európsky rozmer Výboru pre petície, na ktorý sa môžu obrátiť občania zo všetkých 27 členských štátov v súvislosti s otázkami, ktoré patria do rozsahu pôsobnosti zmlúv EÚ a právnych predpisov EÚ; domnieva sa, že výbor má osobitnú zodpovednosť za presadzovanie tohto európskeho rozmeru a za názorné dokazovanie pridanej hodnoty európskej jednoty a integrácie pre občanov; zdôrazňuje, že európsky rozmer musí byť založený na solidarite, podpore sociálnych a hospodárskych práv, ochrane menšinových jazykov a kultúr a aktívnom boji proti zmene klímy;
7.	upozorňuje na to, že petície sú pre Európsky parlament a ďalšie inštitúcie EÚ jedinečnou možnosťou na priame nadviazanie kontaktu s občanmi EÚ a na udržiavanie pravidelného dialógu, najmä v prípadoch, ak sa ich týka nesprávne uplatňovanie alebo porušenie práva EÚ; zdôrazňuje, že je potrebné posilniť spoluprácu medzi inštitúciami EÚ a vnútroštátnymi, regionálnymi a miestnymi orgánmi pri vyšetrovaniach týkajúcich sa vykonávania a dodržiavania práva EÚ; je presvedčený, že takáto spolupráca má zásadný význam pre riešenie a vyriešenie obáv občanov z uplatňovania práva EÚ a prispieva k posilneniu demokratickej legitimity a zodpovednosti Únie; požaduje preto účasť zástupcov členských štátov na schôdzach výboru a včasné a dôkladné reakcie na žiadosti o objasnenie alebo informácie, ktoré zasiela Výbor pre petície vnútroštátnym orgánom; berie na vedomie zvýšenie počtu petícií prijatých v roku 2023 zameraných na riešenie štrukturálnych rozdielov medzi skupinami obyvateľstva, a to aj v odmeňovaní a dôchodkových príjmoch; žiada, aby sa tieto obavy systematicky analyzovali a riešili prostredníctvom koordinovanej činnosti s príslušnými výbormi a Komisiou; ďalej vyzýva na posilnenie ochrany a podpory jednotlivcov vystavených zneužívaniu alebo vylúčeniu, ktorí čelia prekážkam v prístupe k vhodným podporným mechanizmom a spravodlivosti;
8.	pripomína, že petície významne prispievajú k vykonávaniu úlohy Komisie ako strážkyne zmlúv tým, že ponúkajú občanom ďalší nástroj, ktorým môžu oznámiť údajné porušenie práva EÚ; zdôrazňuje, že konštruktívna spolupráca medzi Výborom pre petície a Komisiou prostredníctvom včasných a podrobných odpovedí Komisie, ktoré sú založené na dôkladnom preskúmaní otázok vznesených v petíciách, je nevyhnutná na zabezpečenie úspešného vybavovania petícií:
9.	opakuje svoju výzvu Komisii, aby poskytla právne objasnenia kľúčových kritérií, o ktoré sa opiera jej strategický prístup k presadzovaniu práva EÚ, a pravidelne informovala Výbor pre petície o vývoji v postupoch v prípade nesplnenia povinnosti a zabezpečila, že Výbor pre petície získa prístup ku všetkým relevantným dokumentom týkajúcim sa projektu EU Pilot a postupov v prípade nesplnenia povinnosti a legislatívnych iniciatív, ktoré sa začali na základe prijatých petícií; zastáva názor, že zvýšená transparentnosť a pravidelná spätná väzba o riešení prebiehajúcich postupov Komisie v prípade nesplnenia povinnosti by boli prínosom pre následné opatrenia výboru v súvislosti s otvorenými petíciami; víta nedávnu iniciatívu Komisie zahrnúť petície do systému vyhľadávania v registri Komisie týkajúcom sa prípadov nesplnenia povinnosti; zdôrazňuje, že je dôležité, aby Komisia včas vyšetrila petície s dôrazom na porušovanie práv, ktoré sa týka veľkého počtu občanov a obyvateľov EÚ, a podľa potreby konzultovala s príslušným národným ombudsmanom; je znepokojený spôsobom, akým Komisia rieši niektoré postupy v prípade nesplnenia povinnosti začaté proti členským štátom vrátane tých, ktoré sa týkajú otázok nastolených v mnohých petíciách; nabáda Komisiu, aby zaviedla všetky potrebné opatrenia na zlepšenie transparentnosti a účinnosti svojho riadenia postupov v prípade nesplnenia povinnosti, ktoré občania vnímajú ako neprehľadné;
10.	vyzýva Komisiu, aby posúdila, či vnútroštátne orgány prijímajú potrebné opatrenia s cieľom reagovať na obavy občanov vyjadrené v ich petíciách v prípade, že dôjde k zlyhaniu pri dodržiavaní právnych predpisov EÚ, a v prípade potreby začala postupy v prípade nesplnenia povinnosti; zdôrazňuje, že včasné a proaktívne opatrenia Komisie v prípadoch porušenia práva EÚ majú zásadný význam pri zabránení tomu, aby takéto porušenia, ktoré by mohli oslabiť dôveru občanov v európske inštitúcie, nenadobudli systémový charakter;
11.	pripomína, že sloboda prejavu je základným pilierom európskej demokracie; odsudzuje akékoľvek pokusy o cenzúru, marginalizáciu alebo zastrašovanie občanov alebo ich volených zástupcov na základe ich politických názorov; zdôrazňuje tiež, že rešpektovanie výsledkov volieb na vnútroštátnej a európskej úrovni má zásadný význam pre zachovanie dôvery občanov v demokratický proces;
12.	zdôrazňuje, že na odblokovanie petícií, ktoré si vyžadujú promptné odpovede a reakcie vnútroštátnych orgánov, je potrebná posilnená a aktívnejšia spolupráca medzi členskými štátmi a Výborom pre petície; pripomína, že oneskorené reakcie členských štátov by mohli mať vplyv na včasné vyriešenie problémov, ktoré nastolili občania, a negatívne dôsledky na riešenie porušení práva Únie; konštatuje, že členské štáty by mali zaručiť odpovede na petície v požadovanej trojmesačnej lehote; zdôrazňuje, že lepšia koordinácia a dialóg by uľahčili efektívnejšie riešenie obáv občanov, zabránili zbytočným oneskoreniam a posilnili účinnosť petičného procesu;
13.	so znepokojením konštatuje, že príslušné vzdelávacie orgány ešte v plnej miere nevykonali odporúčania, ktoré vydal Výbor pre petície vo svojej správe z 19. marca 2024 v nadväznosti na jeho služobnú cestu do Katalánska, a to najmä odporúčania týkajúce sa ochrany jazykových práv všetkých študentov a ich rodín; vyjadruje hlboké poľutovanie nad napätou situáciou, v ktorej sa ocitli členovia výboru počas návštevy Barcelony v dňoch 18. až 20. decembra 2023, a vyzýva na úctivý dialóg a spoluprácu medzi všetkými zainteresovanými stranami s cieľom zabezpečiť, aby demokratické inštitúcie mohli vykonávať svoje mandáty v atmosfére vzájomného rešpektu a porozumenia;
14.	dôrazne odsudzuje obťažovanie a zastrašovanie, ktorému boli vystavení oficiálni členovia delegácie Výboru pre petície počas svojej vyšetrovacej návštevy v Barcelone od 18. do 20. decembra 2023 s cieľom posúdiť na mieste model jazykovej imerzie v Katalánsku, jeho vplyv na rodiny, ktoré sa sťahujú do autonómneho spoločenstva a žijú v ňom, ako aj na viacjazyčnosť a nediskrimináciu a zásadu právneho štátu;
15.	vyjadruje poľutovanie nad tým, že príslušné vzdelávacie orgány v regióne nevykonali odporúčania, ktoré vydal Výbor pre petície vo svojej správe z 19. marca 2024 v nadväznosti na služobnú cestu, zamerané na ochranu jazykových práv študentov a ich rodín;
16.	pripomína, že databáza elektronických petícií je základným vnútorným nástrojom, ktorý umožňuje členom Výboru pre petície prístup ku všetkým potrebným informáciám s cieľom sledovať súčasný stav každej petície a prijímať informované rozhodnutia o spracovaní petícií; poznamenáva, že databáza elektronických petícií takisto zohráva dôležitú úlohu pri komunikácii s predkladateľmi petícií;
17.	pripomína záväzok Komisie vytvoriť s Európskym parlamentom medziinštitucionálny IT nástroj na vzájomnú výmenu informácií a dokumentov o všetkých následných opatreniach prijatých v súvislosti s petíciami, ako sú postupy v prípade nesplnenia povinnosti, legislatívne návrhy alebo odpovede vnútroštátnych orgánov, čím sa zvýši transparentnosť a efektívnosť spracovania petícií, čo by v širšom kontexte prispelo k zvýšeniu dôvery občanov v inštitúcie EÚ a v európsky projekt;
18.	pripomína, že na komplexné spracovanie petícií je nevyhnutná spolupráca s ostatnými výbormi v Európskom parlamente, pričom osobitnú pozornosť treba venovať petíciám týkajúcim sa rodovej rovnosti, rozmanitosti rodín, environmentálnej spravodlivosti a jazykových práv menšín; konštatuje, že v roku 2023 bolo iným výborom zaslaných 34 žiadostí o stanovisko (čo zodpovedá 31 petíciám) a 223 žiadostí o informácie; konštatuje, že z 34 vyžiadaných stanovísk bolo do konca roka 2023 doručených len 25 odpovedí (v 14 prípadoch bolo stanovisko poskytnuté, zatiaľ čo v 10 prípadoch sa výbor rozhodol stanovisko nevypracovať a v štyroch prípadoch nebolo oznámené žiadne oficiálne rozhodnutie); pripomína, že predkladatelia petícií sú informovaní o rozhodnutiach požiadať ostatné výbory o stanovisko na účely spracovania petícií; zdôrazňuje, že parlamentné výbory by mali zintenzívniť svoje úsilie a aktívne prispievať k preskúmaniu petícií poskytovaním svojich odborných znalostí, a tak umožniť Európskemu parlamentu pohotovejšie a komplexnejšie reagovať na obavy občanov;
19.	domnieva sa, že petičná sieť je užitočným nástrojom na uľahčenie monitorovania petícií v rámci parlamentnej a legislatívnej činnosti; verí, že pravidelné schôdze petičnej siete sú kľúčové na zabezpečenie väčšieho zviditeľnenia činností Výboru pre petície a lepšieho pochopenia jeho práce a poslania, ako aj na posilnenie spolupráce s ostatnými parlamentnými výbormi; 
20.	zdôrazňuje, že Výbor pre petície vyjadril svoju pozíciu k dôležitým otázkam vzneseným v petíciách prijatím správy o výsledkoch rokovaní Výboru pre petície v roku 2022[footnoteRef:5]; [5:  	Prijatá Európskym parlamentom ako uznesenie z 23. novembra 2023 3 o výsledkoch rokovaní Výboru pre petície v roku 2022 (Ú. v. EÚ C, C/2024/4220, 24.7.2024, ELI: http://data.europa.eu/eli/C/2024/4220/oj).] 

21.	zdôrazňuje mierny pokles počtu petícií predložených v súvislosti s otázkami vonkajších vzťahov v porovnaní s predchádzajúcimi rokmi; konštatuje, že to možno vysvetliť novým geopolitickým kontextom v roku 2023, a najmä poklesom počtu petícií týkajúcich sa vojny na Ukrajine a výrazným nárastom počtu petícií týkajúcich sa nových konfliktov na Blízkom východe; konštatuje, že Výbor pre petície zohľadnil obavy občanov týkajúce sa sankcií, bezpečnosti, riešenia konfliktov, vízovej politiky, pokroku kandidátskych krajín EÚ a okrem iných otázok zaradil do svojho programu niekoľko petícií, ktoré sa týkali najmä otázok súvisiacich so situáciou utečencov, najmä detí, a so situáciou venezuelských utečencov v EÚ; uznáva úsilie výborov, ktoré sa už aktívne zaoberajú týmito otázkami, a zdôrazňuje, že Výbor pre zahraničné veci a Výbor pre občianske slobody, spravodlivosť a vnútorné veci by mali tieto petície vziať na vedomie pri svojich rokovaniach;
22.	berie na vedomie, že zdravie, ktoré bolo jednou z hlavných oblastí záujmu predkladateľov petícií v roku 2022, zjavne naďalej zohrávalo dôležitú úlohu aj v roku 2023; berie na vedomie najmä skutočnosť, že Výbor pre petície preskúmal a prerokoval petície o zákaze chemických látok a ťažkých kovov v detských hračkách, o podpore zdravých a ekologických potravinových systémov a životného štýlu a o vykonávaní nariadení EÚ o pridaných cukroch v potravinách určených pre dojčatá a malé deti;
23.	upozorňuje na značný počet petícií predložených a prerokovaných v súvislosti s obavami občanov z opätovného zavedenia hraničných kontrol medzi niektorými členskými štátmi, ktoré vyvolávajú problematický aspekt obmedzenia voľného pohybu osôb v rámci EÚ a ďalšie aspekty, ako sú silné a slabé stránky rozšírenia schengenského priestoru; pripomína, že členské štáty môžu obnoviť kontroly vnútorných hraníc[footnoteRef:6] v prípade vážneho ohrozenia verejného poriadku alebo vnútornej bezpečnosti alebo za výnimočných okolností ohrozujúcich celkové fungovanie schengenského priestoru; oceňuje významnú úlohu, ktorú zohral Výbor pre petície, najmä množstvo vykonávaných činností, prijatie krátkeho návrhu uznesenia o pristúpení k schengenskému priestoru 27. júna 2023 vo výbore a súvisiaceho uznesenia Európskeho parlamentu s cieľom dôrazne podporiť rozšírenie schengenského priestoru o Rumunsko a Bulharsko a zorganizovanie verejného vypočutia o schengenských hraniciach, a to 18. júla 2023 spolu s Výborom pre občianske slobody, spravodlivosť a vnútorné veci; víta jednomyseľné rozhodnutie Rady o plnom členstve oboch krajín v schengenskom priestore od 1. januára 2025, čím sa umožní plné uplatňovanie základných slobôd jednotného trhu EÚ; zdôrazňuje, že zabránenie vstupu členských štátov do schengenského priestoru napriek tomu, že splnili všetky potrebné požiadavky, bolo diskriminačné rozhodnutie, ktoré nemalo právne opodstatnenie a malo závažný vplyv na mnohých občanov EÚ; [6:  	Články 25 až 30 nariadenia Európskeho parlamentu a Rady (EÚ) 2016/399 z 9. marca 2016, ktorým sa ustanovuje kódex Únie o pravidlách upravujúcich pohyb osôb cez hranice (Kódex schengenských hraníc) (Ú. v. EÚ L 77, 23.3.2016, s. 1, ELI: http://data.europa.eu/eli/reg/2016/399/oj).] 

24.	berie na vedomie náhle zvýšenie počtu španielskych petícií v druhej polovici roka 2023 týkajúcich sa rizík pre právny štát v Španielsku v dôsledku zámeru španielskej vlády prijať zákon o amnestii v rozpore s ústavným a európskym právom; vyjadruje poľutovanie nad útokmi španielskej vlády na právny štát a deľbu moci;
25.	zdôrazňuje prácu Výboru pre petície v súvislosti s petíciami týkajúcimi sa spoločných pravidiel o jednotnej norme pre rozmery príručnej batožiny, pričom zdôrazňuje obavy občanov z nepríjemností a nepohodlia spôsobených nejednotnými pravidlami pre príručnú batožinu leteckých spoločností a z toho vyplývajúcich skrytých nákladov; zdôrazňuje svoju výzvu na dodržiavanie príslušného rozhodnutia Súdneho dvora Európskej únie v súvislosti s revíziou právnych predpisov EÚ o leteckých službách; v tejto súvislosti poukazuje na krátky návrh uznesenia o štandardizovaných rozmeroch príručnej batožiny, ktorý prijal Výbor pre petície 20. septembra 2023 a po ktorom Európsky parlament 4. októbra 2023 prijal uznesenie v jedinom hlasovaní; víta skutočnosť, že Komisia v novembri 2023 predložila revíziu rámca práv cestujúcich a rad návrhov zameraných na zlepšenie skúseností cestujúcich vrátane požiadavky na obmedzený počet spoločných veľkostí a hmotností s cieľom znížiť zmätok; s poľutovaním konštatuje, že pasažieri so zdravotným postihnutím stále čelia príliš mnohým prekážkam pri cestovaní, najmä v prípade multimodálnych ciest; s poľutovaním dodáva, že systémy verejnej dopravy mnohých členských štátov nespĺňajú požiadavky Dohovoru Organizácie Spojených národov o právach osôb so zdravotným postihnutím (UNCRPD);
26.	konštatuje, že v roku 2023 naďalej vyvolávali vážne obavy predkladateľov petícií otázky týkajúce sa životného prostredia, pričom týmto otázkam sa venovalo viac ako 21 % petícií; vyjadruje poľutovanie, že niektoré z týchto petícií poukazujú na nesprávne vykonávanie právnych predpisov EÚ členskými štátmi, pričom niektoré členské štáty už čelia konaniam o porušení právnych predpisov EÚ v oblasti životného prostredia; konštatuje, že v mnohých petíciách sa opisujú sťažnosti na kvalitu ovzdušia, hlukové znečistenie, nakladanie s odpadmi/spracovanie odpadu, zhoršovanie stavu prírodných ekosystémov a porušovanie smernice o biotopoch v rôznych členských štátoch; upozorňuje na verejné vypočutie o stave vykonávania smernice o biotopoch, ktoré sa konalo 24. mája 2023; berie na vedomie, že Výbor pre petície v roku 2023 pokračoval v práci týkajúcej sa vplyvu zmeny klímy v rôznych oblastiach, nielen v oblasti životného prostredia, ale aj v oblasti využívania pôdy, pričom do programu zaradil niekoľko prijatých petícií na tieto témy; poukazuje na seminár o vplyve zmeny klímy na sociálne zabezpečenie a najzraniteľnejšie skupiny, ktorý sa uskutočnil 22. marca 2023, a tiež na prezentáciu štúdie o odškodnení obetí katastrof spôsobených zmenou klímy, ktorá sa uskutočnila 18. júla 2023;
27.	upozorňuje na seminár o transparentnosti tvorby cien a úhrad liekov, ktorý zorganizoval Výbor pre petície 25. januára 2023 a na ktorom sa diskutovalo o transparentnosti z pohľadu pacientov a spotrebiteľov, výrobcov liekov a akademického výskumu; konštatuje, že diskusie sa zamerali na náklady spoločností na výskum a vývoj a na dostupné informácie o cenách hradených za lieky, pričom sa zdôraznil význam transparentnosti v týchto otázkach;
28.	zdôrazňuje význam plnenia očakávaní občanov EÚ súvisiacich s ochranou životného prostredia a naliehavo vyzýva Komisiu, aby spolu s členskými štátmi zabezpečila správne vykonávanie právnych predpisov EÚ v oblasti životného prostredia, a najmä v oblasti nezákonnej ťažby dreva; poukazuje na petície o environmentálnych otázkach, ktoré odrážajú rastúce obavy verejnosti týkajúce sa dôsledkov zmeny klímy, čo si vyžaduje dôsledné presadzovanie existujúcich právnych predpisov EÚ v oblasti životného prostredia zo strany Komisie aj členských štátov; zdôrazňuje, že zaoberanie sa očakávaniami občanov EÚ, pokiaľ ide o ochranu životného prostredia, by sa malo považovať za rovnako dôležité ako zohľadnenie hospodárskej reality každého členského štátu; zdôrazňuje, že nadmerná regulácia má negatívny vplyv na rozvíjajúce sa ekonomiky; zdôrazňuje preto, že každý členský štát by mal mať možnosť rozhodovať o svojom procese transformácie a že právne predpisy v oblasti životného prostredia by nemali brániť hospodárskej konkurencieschopnosti;
29.	berie na vedomie pozitívne účinky návštevy na účely zistenia potrebných skutočností v Rumunsku od 15. do 18. mája 2023 o riadení a ochrane populácie medveďa hnedého; s poľutovaním však konštatuje, že stále dochádza k príliš veľkému počtu smrteľných nehôd spôsobených medveďmi hnedými v súvislosti s ľuďmi a hospodárskymi zvieratami, čo si vyžaduje ďalšie monitorovanie a spoluprácu s vnútroštátnymi orgánmi; zdôrazňuje, že ochrana ľudských životov a bezpečnosti ľudí by mala byť vždy prioritou;
30.	po návšteve Rumunska na účely zistenia potrebných skutočností zdôrazňuje potrebu rovnováhy medzi ochranou voľne žijúcich živočíchov a rastlín a bezpečnosťou občanov. zdôrazňuje, že každý členský štát by mal mať možnosť prijať opatrenia vrátane kontroly populácie druhov s cieľom zabrániť hrozbám pre životy a majetok svojich občanov;
31.	zdôrazňuje záväzok Výboru pre petície chrániť práva osôb so zdravotným postihnutím; pripomína výročný seminár, ktorý zorganizoval Výbor pre petície 29. novembra 2023 a ktorý bol venovaný právam osôb so zdravotným postihnutím; pripomína, že jeho prvá časť sa zameriavala na to, ako sa osoby so zdravotným postihnutím vyrovnávali s nedávnymi krízami (náklady na energie, vojna, vysoká inflácia atď.) a ako opatrenia EÚ pomáhali prekonať tieto prekážky, zatiaľ čo druhá časť sa zaoberala otázkou, ako európske inštitúcie vybudovali inkluzívnu komunikáciu s občanmi so zdravotným postihnutím; v tejto súvislosti tiež zdôrazňuje, že výbor 29. novembra 2023 prijal stanovisko vo forme listu o zavedení európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím; zdôrazňuje, že prístup osôb so zdravotným postihnutím k dávkam sociálneho zabezpečenia patrí do vnútroštátnej zodpovednosti a systémov koordinácie sociálneho zabezpečenia a že aj spory by sa mali v súlade so zásadou subsidiarity riešiť a rešpektovať v rámci zavedených súdnych mechanizmov a ich právomocí na základe povinnosti vyčerpať právne prostriedky nápravy, a nie prostredníctvom priameho zásahu Komisie; v tejto súvislosti zdôrazňuje aj naliehavú potrebu úplnej a konzistentnej transpozície európskeho aktu o prístupnosti a vyzýva členské štáty, aby zabránili ďalším oneskoreniam, ktoré odopierajú osobám so zdravotným postihnutím práva; pripomína, že cieľom európskeho aktu o prístupnosti je zlepšiť život najmenej 87 miliónom osôb so zdravotným postihnutím a uľahčiť im prístup okrem iného k verejnej doprave, bankovým službám, počítačom, televízorom, elektronickým knihám a online obchodom;
32.	zdôrazňuje dôležitý príspevok Výboru pre petície k ochrane práv osôb so zdravotným postihnutím, o ktorom svedčí riešenie niekoľkých petícií na túto citlivú tému; v tejto súvislosti uznáva úsilie útvarov Európskeho parlamentu a konštatuje, že je potrebné nájsť nielen najlepšie technické, ale aj najprístupnejšie riešenie pre nepočujúcich občanov, aby s nimi mohli komunikovať v ich materinskom jazyku, teda v národných posunkových jazykoch; požaduje zmenu rokovacieho poriadku v úzkej spolupráci s Výborom pre ústavné veci (AFCO) s cieľom odstrániť povinnosť výlučne písomnej komunikácie s občanmi, ktorí používajú posunkový jazyk, nepočujú alebo sú nedoslýchaví, aby mohli počas postupu na požiadanie používať svoj posunkový jazyk; v tejto súvislosti tiež zdôrazňuje, že výbor 29. novembra 2023 prijal stanovisko vo forme listu o zavedení európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím;
33.	okrem toho zdôrazňuje, že Výbor pre petície zohráva v EÚ osobitnú ochrannú úlohu v rámci Dohovoru OSN o právach osôb so zdravotným postihnutím prostredníctvom jeho kapacity prerokovať petície, a zdôrazňuje dôležitú prácu, ktorá vo výbore prebieha, na petíciách týkajúcich sa otázok súvisiacich so zdravotným postihnutím; hoci konštatuje mierny pokles počtu petícií týkajúcich sa zdravotného postihnutia v roku 2023 v porovnaní s rokom 2022, zdôrazňuje, že v porovnaní s rokom 2021 sa tento počet takmer zdvojnásobil; ďalej poukazuje na to, že diskriminácia a prístup k verejnej doprave a zamestnaniu sú naďalej hlavnými výzvami, ktorým čelia osoby so zdravotným postihnutím, a zdôrazňuje, že výbor venuje osobitnú pozornosť požiadavke, aby sa v európskom štatúte osôb so zdravotným postihnutím uznali práva osôb s autizmom; víta prijatie krátkeho návrhu uznesenia o harmonizácii práv osôb s autizmom, v ktorom sa zdôrazňuje potreba zlepšiť prístup k diagnostike, zdravotnej starostlivosti, vzdelávaniu, zamestnaniu, prístupnosti a poskytovaniu primeraného ubytovania, právnej spôsobilosti a celoživotnej podpory komunity, a to aj pokiaľ ide o kultúru a šport; ďalej upozorňuje na osobitnú úlohu Výboru pre petície pri ochrane práv detí a ich rodičov, pričom uznáva početné doručené petície o právach detí, ktoré si vyžadujú osobitnú pozornosť a opatrenia; v tejto súvislosti pripomína ustanovenia Charty základných práv EÚ, najmä jej článok 24 o právach dieťaťa, s cieľom umožniť každému dieťaťu udržiavať osobný vzťah a priamy styk s oboma svojimi rodičmi, ak to nie je v rozpore so záujmami dieťaťa; opakuje tiež riziko, že na rodiny s autistickými deťmi sa budú zameriavať ponuky nepreukázaných, potenciálne škodlivých a nezákonných liečebných postupov a intervencií, ktoré môžu spôsobiť vážne fyzické zneužívanie detí;
34.	pripomína skutočnosť, že vzťahy s európskym ombudsmanom predstavujú jednu z povinností, ktoré sú podľa rokovacieho poriadku Európskeho parlamentu zverené Výboru pre petície; víta konštruktívnu spoluprácu Európskeho parlamentu s európskym ombudsmanom, s ktorým má Výbor pre petície spoločné ciele v oblasti zabezpečenia transparentnosti, profesionality a integrity inštitúcií EÚ vo vzťahu k európskym občanom, ako aj jeho zapojenie do Európskej siete ombudsmanov; zdôrazňuje, že je potrebné zintenzívniť spoluprácu s európskym ombudsmanom s cieľom zabezpečiť rýchlu, nestrannú a transparentnú reakciu na sťažnosti občanov týkajúce sa akýchkoľvek administratívnych nedostatkov v inštitúciách EÚ;
35.	zdôrazňuje kľúčovú prácu, ktorú Výbor pre petície vykonal v oblasti ochrany práv pracovníkov; zdôrazňuje, že po niekoľkých petíciách doručených v tejto oblasti nasledovali ďalšie opatrenia, ako napríklad diskusia o používaní zmlúv na dobu určitú, ako aj diskusia o petícii „Dobré oblečenie, spravodlivá odmena“, ktorá sa stala predmetom európskej iniciatívy občanov a zameriava sa na škodlivú situáciu pracovníkov v celosvetovom odevnom a obuvníckom priemysle, alebo parlamentná otázka na ústne zodpovedanie o pracovných podmienkach učiteľov v Európskej únii, ktorej základom je tiež petícia prijatá v tejto veci; opakuje, že je dôležité zabezpečiť spravodlivé pracovné podmienky a väčšiu ochranu pracovníkov v EÚ, a vyzýva členské štáty a Komisiu, aby účinne riešili obavy vyjadrené v petíciách týkajúcich sa pracovných práv a odborových zväzov; 
36.	pripomína štúdiu Európskeho parlamentu o bezdomovectve v EÚ, ktorú zadal Výbor pre petície a ktorá bola predložená na jeho schôdzi v novembri 2023; konštatuje, že uvedená štúdia významne prispela k tejto naliehavej sociálnej a hospodárskej výzve, ktorá predstavuje jednu z najzávažnejších foriem sociálneho vylúčenia, pričom zdôraznila potrebu zmeny verejnej politiky zameranej na predchádzanie bezdomovectvu v prvom rade, okrem iného poskytnutím bezpečného a cenovo dostupného bývania; pripomína, že nezákonný squatting nemožno považovať za riešenie bezdomovectva, keďže právo vlastniť majetok je zakotvené v článku 17 Charty základných práv EÚ; zdôrazňuje, že členské štáty by mali hľadať skutočné riešenia namiesto podpory nezákonného squattingu, keďže politika bývania patrí do výlučnej právomoci členských štátov;
37.	uznáva pravidelný prínos európskej ombudsmanky k činnosti Výboru pre petície počas celého roka; vyjadruje pevné presvedčenie, že inštitúcie, orgány a agentúry Únie musia zabezpečiť konzistentné a účinné opatrenia v nadväznosti na odporúčania ombudsmanky;
38.	zdôrazňuje, že európske iniciatívy občanov predstavujú dôležitý nástroj aktívneho občianstva a účasti verejnosti; víta diskusiu na niektorých schôdzach o neúspešných európskych iniciatívach občanov, ktoré boli niekedy následne preformulované na petície, čím sa občanom poskytla možnosť prezentovať svoje myšlienky a viesť konštruktívnu diskusiu a zároveň prispieť k ich účasti na demokratických procesoch v EÚ; berie na vedomie značný počet nových európskych iniciatív občanov, ktoré Komisia zaregistrovala v roku 2023 a z ktorých vyplýva, že občania využívajú možnosť uplatniť participatívne nástroje na to, aby mohli zasahovať do procesov tvorby politík a právnych predpisov; vyzýva Komisiu, aby lepšie spolupracovala s občanmi a prijala adekvátne následné opatrenia v nadväznosti na úspešné európske iniciatívy občanov; víta významné úsilie vynaložené na zorganizovanie štyroch verejných vypočutí o úspešných európskych iniciatívach občanov v spolupráci s ostatnými výbormi, ktoré organizátorom umožnili predstaviť ciele iniciatívy a nadviazať kontakt s poslancami Európskeho parlamentu a so zástupcami Európskej komisie; zdôrazňuje, že záväzok Komisie reagovať na platné európske iniciatívy občanov je kľúčový pri zachovávaní dôvery občanov v inštitút európskej iniciatívy občanov ako najveľavýznamnejšieho nástroja zastupiteľskej demokracie;
39.	naliehavo vyzýva Komisiu, aby náležite zohľadnila prijaté parlamentné uznesenia o európskych iniciatívach občanov a posilnila svoju angažovanosť vo vzťahu k občanom, najmä zabezpečením vhodných a účinných opatrení nadväzujúcich na úspešné európske iniciatívy občanov, čím sa posilní demokratický proces a zabezpečí, aby sa hlasy občanov primerane odrážali pri tvorbe politík EÚ;
40.	zdôrazňuje, že webový portál pre petície je základným nástrojom na zabezpečenie hladkého, efektívneho a transparentného petičného procesu; v tejto súvislosti víta zlepšenia v oblasti ochrany údajov a bezpečnostných prvkov, vďaka ktorým je portál pre občanov používateľsky ústretovejší a bezpečnejší; zdôrazňuje, že je potrebné pokračovať v úsilí o zlepšenie prístupnosti portálu vrátane jeho lepšieho sprístupnenia používateľom posunkového jazyka a osobám so zdravotným postihnutím; konštatuje, že webový portál pre petície je jednou z najnavštevovanejších webových stránok Európskeho parlamentu, a preto mnohým občanom EÚ slúži ako prvé kontaktné miesto s Európskym parlamentom;
41.	pripomína európsky rozmer Výboru pre petície, na ktorý sa môžu obrátiť občania zo všetkých 27 členských štátov v súvislosti s otázkami, ktoré patria do rozsahu činností Únie; domnieva sa, že výbor má osobitnú zodpovednosť za presadzovanie tohto európskeho rozmeru a preukazovanie pridanej hodnoty európskej jednoty a integrácie pre občanov a naďalej sa zaoberá otázkami súvisiacimi s porušovaním práva EÚ, ako aj medzerami a nedostatkami v ustanoveniach existujúcich právnych predpisov EÚ; je presvedčený, že včasné vyhýbanie sa petíciám pri jasne stanovených vnútroštátnych právomociach spolu s komplexnými vysvetleniami a pokynmi týkajúcimi sa alternatívnych postupov by v prípade potreby mohlo prispieť ku konštruktívnemu prístupu a väčšia angažovanosť občanov; v tejto súvislosti domnieva, že Európsky parlament by mal zintenzívniť úsilie o podporu úlohy a práce svojho Výboru pre petície a zvýšiť informovanosť všetkých občanov EÚ o možnosti predložiť petíciu Európskemu parlamentu; pripomína, že pre obmedzený čas vyhradený na schôdze výborov sa väčšina petícií rieši písomným postupom; v tejto súvislosti poukazuje na to, že všetky doručené petície vrátane petícií v oblasti medzinárodných záležitostí by sa mali vybavovať s náležitou transparentnosťou a nestrannosťou; zastáva názor, že výber petícií na prerokovanie vo výbore by mal odrážať geografickú a politickú rovnováhu doručených podaní; okrem toho sa domnieva, že geografická rovnováha by sa mala uplatňovať aj pri organizovaní návštev výboru na účely zistenia potrebných skutočností, a to každý rok a počas každého legislatívneho obdobia;
42.	víta prijatie krátkeho návrhu uznesenia o vytvorení Európskeho hlavného mesta miestneho obchodu[footnoteRef:7] na plenárnom zasadnutí v januári 2023; zdôrazňuje, že tento úspech je pre Výbor pre petície vynikajúcim výsledkom, a konštatuje, že tento projekt bol úspešne zahrnutý ako prípravná akcia do rozpočtu na rok 2024 s celkovým rozpočtom 3 milióny EUR; pripomína, že Komisia v decembri 2023 v Barcelone oficiálne predstavila projekt vytvorenia Európskeho hlavného mesta miestneho obchodu; [7:  	Ú. v. EÚ C 214, 16.6.2023, s. 2.] 

43.	poveruje svoju predsedníčku, aby postúpila toto uznesenie a správu Výboru pre petície Rade, Komisii, európskemu ombudsmanovi, vládam a parlamentom členských štátov, ich petičným výborom a ich vnútroštátnym ombudsmanom alebo obdobným príslušným orgánom.

